PMIndiaData/PMIndiaSum huggingface dataset:
2016 கடலாண்மை ( கடல்சார் கோரிக்கைகள் தீர்ப்பு உரிமை) மசோதா மசோதாவுக்கும் மிகவும் பழமையான ஐந்து கடலாண்மை சட்டங்களை திரும்பப் பெறுவதற்கும் மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையிலான மத்திய அமைச்சரவை இன்று கடலாண்மை ( கடல்சார் கோரிக்கைகள் தீர்ப்பு உரிமை) மசோதா 2016 மசோதாவுக்கும் மிகவும் பழமையான ஐந்து கடலாண்மை சட்டங்களை திரும்பப் பெறுவதற்கும் ஒப்புதல் வழங்கியது. இந்த மசோதா தற்போதுள்ள கடலாண்மை நீதிமன்றங்களின் விசாரணை வரம்பு, கடல்சார் கோரிக்கை சார்ந்த கடலாண்மை நடவடிக்கை, கப்பல்களை சிறைபிடித்தல் மற்றும் தொடர்பான பிரச்சினைகள் குறித்த தற்போதைய சட்டங்களை ஒருங்கிணைக்கிறது. இந்த ஒப்புதல் மிகவும் பழையதாகிவிட்ட ஆங்கிலேயர்கால சட்டங்களான (a) 1840 கடலாண்மை நீதிமன்றச் சட்டம் (b) 1861 கடலாண்மை நீதிமன்றச் சட்டம் (c) 1890 காலனி கடலாண்மை நீதிமன்றச்சட்டம் (d) 1891 காலனி கடலாண்மை நீதிமன்ற (இந்தியா) சட்டம் (e) பம்பாய், கல்கத்தா, சென்னை உயர்நீதிமன்றங்கள் 1865 உரிமைக் கடிதங்கள் பிரிவுகள் சட்டம். 2016 கடலாண்மை மசோதாவின் முக்கிய அம்சங்கள் கடல்சார் சட்ட வல்லுநர்களின் நீண்டநாள் கோரிக்கையை இந்த சட்ட மசோதா நிறைவு செய்கிறது. இதன்முக்கிய அம்சங்கள் வருமாறு • இந்தியாவின் கடலோர மாநிலங்களில் அமைந்துள்ள உயர்நீதிமன்றங்களுக்கு கடலாண்மை விசாரணை உரிமையை மசோதா அளிக்கிறது. இந்த விசாரணை உரிமை வரம்பு பிராந்திய கடல் எல்லை வரை நீடிக்கும். • இந்த விசாரணை வரம்பு விரிவாக்கப்படக் கூடியது. இதற்கு மத்திய அரசின் அறிவிக்கை அவசியம். தனிப்பட்ட பொருளாதார மண்டலங்கள் அல்லது இதர இந்திய கடல்சார் மண்டலங்கள் அல்லது இந்தியப் பகுதியில் அமைந்துள்ள தீவுகள் ஆகியவற்றுக்கு விரிவாக்கப்படும். • இந்த மசோதா அனைத்து கப்பல்களுக்கும், அவற்றின் இருப்பிடம் சொந்தக்காரரின் குடியுரிமை ஆகியவற்றுக்கு அப்பாற்பட்டு பொருந்தும். • உள்நாட்டு கப்பல்கள், கட்டுமானத்தில் இருக்கும் கப்பல்கள் ஆகியவற்றுக்கு விலக்கு அளிக்கப்படும். எனினும், மத்திய அரசு அறிவிக்கையின் மூலம் இவற்றுக்கும் இச்சட்டத்தை பொருந்தச் செய்யலாம். • இந்தச் சட்டம் போர்க் கப்பல்கள், கடற்படை துணைக் கப்பல்கள் ஆகியவற்றுக்கு பொருந்தாது. • இச்சட்டத்தின்படியான விசாரணை வரம்பு இதில் பட்டியலிடப்பட்டுள்ள கடல்சார் கோரிக்கைகளுக்கு மட்டுமே பொருந்தும். • கடல்சார் கோரிக்கைகளுக்கு எதிரான ஜாமீனை உறுதி செய்யும் வகையில் சில சந்தர்ப்பங்களில் கப்பல்களை கைது செய்ய முடியும். • தெரிவு செய்யப்பட்ட கடல்சார் கோரிக்கைகள் தொடர்பான கப்பல்கள் சார்ந்த பொறுப்புகள் அவற்றின் புதிய சொந் தக்காரர்களுக்கும் சில வரம்புகளுக்கு உட்பட்டு பொருந்தும். • இந்த மசோதாவில் குறிப்பிடப்படாத விஷயங்கள் குறித்த அம்சங்களில் 1908ம் ஆண்டு சிவில் நடைமுறைச் சட்டம் பொருந்தும். பின்னணி இந்தியா முன்னணி கடல்சார் நாடாகும். அதன் சரக்கு வர்த்தக அளவில் சுமார் 95 சதவீதம் கடல் மார்க்கமாக நடைபெறுகிறது. எனினும், தற்போதைய சட்ட அமைப்பின்படி இந்திய நீதிமன்றங்களின் கடலாண்மை விசாரணை வரம்பு ஆங்கிலேயர்கால சட்டங்களின்படி அமைந்துள்ளது. கடலாண்மை விசாரணை வரம்பு உயர்நீதிமன்றங்களின் அதிகாரம் தொடர்பானவை. கடல்மார்க்கமாக, கப்பல் போக்குவரத்து வசதியுள்ள நீர்வழிப்பாதை மார்க்கமாக நடைபெறும். கப்பல் கோரிக்கைகள் தொடர்பானவை இந்த அதிகாரம். பழையதாகிப்போன ஐந்து கடலாண்மை சட்டங்களை விலக்கிக் கொள்வது திறம்பட்ட ஆட்சி நிர்வாகத்திற்கு இடையூறாக உள்ள பழைய சட்டங்களை அகற்றி விடும் அரசின் உறுதிப்பாட்டுக்கு ஏற்ற நடவடிக்கையாகும்.
கர்நாடக மாநிலத்துக்கு பிரதமர் நாளை பயணம்

பிரதமர் திரு. நரேந்திர மோடி, கர்நாடக மாநிலத்துக்கு நாளை (29-10-17) பயணம் மேற்கொள்கிறார். அங்கு மூன்று பொதுக் கூட்டங்களில் அவர் உரையாற்ற உள்ளார். தர்மஸ்தலத்தில் உள்ள ஸ்ரீ மஞ்சுநாத சுவாமி ஆலயத்தில் வழிபாடு நடத்தி, தனது பயணத்தை பிரதமர் தொடங்குகிறார். உஜிரே பகுதியில் நடைபெறும் பொதுக் கூட்டத்தில் அவர் உரையாற்றுகிறார். மேலும், ஸ்ரீ ஷேத்திர தர்மஸ்தல ஊரக மேம்பாட்டுத் திட்டம் என்ற அறக்கட்டளையில் உள்ள பயனாளிகளுக்கு ரூபே அட்டைகளை வழங்குகிறார். இது ரொக்கமற்ற டிஜிட்டல் பரிவர்த்தனைகளை சுயஉதவிக் குழுக்கள் தொடங்குவதற்கு வழிவகை செய்யும். இதனைத் தொடர்ந்து, பெங்களூருவுக்கு பயணம் மேற்கொள்ளும் பிரதமர், தஷம சவுந்தர்ய லகரி பாராயணோட்சவ மகாசர்மபனே-வில் கூடும் பொதுமக்கள் மத்தியில் உரையாற்றுகிறார். சவுந்தர்ய லகரி என்பது ஆதி சங்கராச்சார்யார் தொகுத்த ஸ்லோகங்களின் ஒரு பகுதி ஆகும். இந்த ஸ்லோகங்களை பொதுமக்கள் ஒன்றாக பாடுவதற்காக இந்த நிகழ்ச்சிக்கு ஏற்பாடு செய்யப்பட்டுள்ளது. மாலையில், பிதார் பகுதியில் நடைபெறும் நிகழ்ச்சியில் கலந்துகொள்ளும் பிரதமர், பிதார்-கலபுரகி இடையேயான புதிய ரயில் பாதையைத் தொடங்கிவைக்கிறார். பொதுக் கூட்டத்திலும் அவர் உரையாற்றுகிறார்.
எல்லைப்புறச் சாலைகள் அமைப்பு நிறுவன தினத்தன்று எல்லைப்புறச் சாலைகள் அமைப்பு வீரர்களுக்கு பிரதமர் வணக்கம் செலுத்தினார்.

எல்லைப்புறச் சாலைகள் அமைப்பு நிறுவன தினத்தன்று எல்லைப்புறச் சாலைகள் அமைப்பு வீரர்களுக்கு பிரதமர் திரு. நரேந்திர மோடி வணக்கம் செலுத்தினார் “அனைத்து எல்லைப்புறச் சாலைகள் அமைப்பு வீரர்களுக்கும் இந்நாளில் நான் வணக்கம் செலுத்துகிறேன். இவர்கள் நம் நாட்டுக்காக செய்யும் ஈடு இணையற்ற சேவையை கண்டு நாம் பெருமை படுகிறோம்” என்று பிரதமர் கூறியுள்ளார்
சத்தீஸ்கரைச் சேர்ந்த ஓவியர் திரு ஷ்ரவன் குமார் ஷர்மா, பிரதமருடன் சந்திப்பு

சத்தீஸ்கரைச் சேர்ந்த ஓவியர் திரு ஷ்ரவன் குமார் ஷர்மா, பிரதமர் திரு நரேந்திர மோடியை புதுதில்லியில் உள்ள அவரது இல்லத்தில் சந்தித்துப் பேசினார். பிரதமரின் ஓவியம் ஒன்றை அவர் அன்பளிப்பாக வழங்கினார். இது பற்றி பிரதமர் வெளியிட்டுள்ள ட்விட்டர் பதிவில் கூறியிருப்பதாவது: “திரு ஷ்ரவன் குமார் ஷர்மா என்ற சத்தீஸ்கரைச் சேர்ந்த திறமை வாய்ந்த ஓவியரை சந்தித்தேன். பல ஆண்டுகளாக அவர் ஓவியம் தீட்டி வருவதோடு, பழங்குடி ஓவியத்தில் அதீத ஆர்வம் கொண்டுள்ளார்.”
ஐ.நா. சபையின் பொருளாதார மற்றும் சமூக கவுன்சிலின் உயர்மட்ட குழு கூட்டத்தில் 2020 ஜூலை 17 அன்று பிரதமர் உரையாற்றுகிறார்

நியூயார்க் நகரில் இருந்து செயல்படும் ஐ.நா. சபையின் பொருளாதார மற்றும் சமூக கவுன்சிலின் இந்த ஆண்டிற்கான உயர்மட்டக் குழு 2020 ஜூலை 17 அன்று காலை 09.30 மணி முதல் 11.30 மணி வரை நடைபெறவுள்ளது. இக்கூட்டத்தில் பிரதமர் நரேந்திர மோடி காணொலி மூலமாக சிறப்புரை ஆற்றவிருக்கிறார். இந்த உயர்மட்டக் குழு கூட்டத்தின் இறுதி நிகழ்ச்சியில் நார்வே பிரதமர் மற்றும் ஐ.நா. சபை பொதுச்செயலாளர் அண்டோனியோ குட்டெரெஸ் ஆகியோருடன் இணைந்து பிரதமர் உரையாற்றவுள்ளார். ஆண்டுதோறும் நடைபெறும் இந்த உயர்மட்டக் குழு கூட்டத்தில் அரசு, தனியார் துறை, பொதுச்சமூகம் மற்றும் கல்வியாளர்களின் பிரதிநிதிகள் என சமூகத்தின் பல்வேறு மட்டங்களையும் சேர்ந்தவர்கள் கலந்து கொள்கின்றனர். “கொரோனா பெருந்தொற்றுக்குப் பிறகு பன்முகத் தன்மை: 75வது ஆண்டில் எத்தகைய ஐ.நா. சபை நமக்குத் தேவைப்படுகிறது” என்பதே இந்த ஆண்டிற்கான உயர்மட்டக் குழு கூட்டத்தின் பேசுபொருள் ஆகும். மாறி வரும் சர்வதேசச் சூழல் மற்றும் கொரோனா பெருந்தொற்று ஆகியவற்றின் பின்னணியில் நடைபெறும் இக்கூட்டம் பன்முகத் தன்மையினை வளர்த்தெடுக்கும் முக்கியமான சக்திகள் குறித்து கவனம் செலுத்துவதாகவும், வலுவான தலைமை, சிறப்பாகச் செயல்படும் சர்வதேச அமைப்புகள், விரிவடைந்த பங்கேற்பு மற்றும் உலகளாவிய மக்கள் நலனின் அதிகரித்து வரும் முக்கியத்துவம் ஆகியவற்றுக்கான வழிகளைக் கண்டறிவதாகவும் இருக்கும். ஐ.நா. வின் பாதுகாப்புக் கவுன்சிலில் 2021-22 காலப்பகுதிக்கென நிரந்தரமற்ற உறுப்பினராக பெருவாரியான ஆதரவுடன் ஜூன்17 அன்று இந்தியா தேர்ந்தெடுக்கப்பட்ட பிறகு ஐ.நா. சபையின் பெருவாரியான உறுப்பினர்களிடையே பிரதமர் உரை நிகழ்த்துவதற்கான முதல் வாய்ப்பு இதுவே ஆகும். ஐ.நா. சபை உருவாக்கப்பட்டு 75ஆண்டுகள் நிறைவு செய்யும் தருணத்தில் அதன் பொருளாதார மற்றும் சமூக கவுன்சிலின் உயர்மட்டக் குழு கூட்டத்தின் பேசுபொருளும் கூட பாதுகாப்புக் கவுன்சிலின் முன்னுரிமை குறித்த இந்தியாவின் கருத்தோட்டத்தை எதிரொலிப்பதாகவே அமைந்துள்ளது. கொரோனாவிற்குப் பிந்தைய காலத்தில் திருத்தி அமைக்கப்பட்ட பன்முகத்தன்மை தேவைப்படுகிறது என்றே நாம் கூறியிருந்தோம். ஐ.நா.வின் பொருளாதார மற்றும் சமூக கவுன்சிலின் தொடக்க நிகழ்வின் தலைமைப் பொறுப்பை வகித்த நாடு என்ற வகையில் (1946ஆம் ஆண்டில் சர். ராமசாமி முதலியார் (இந்தியாவின் சார்பாக அக்கூட்டத்திற்குத் தலைமை வகித்திருந்தார்) இந்தியாவின் பங்கினையும் இது நினைவுபடுத்துகிறது. 2016ஆம் ஆண்டு ஜனவரியில் நடைபெற்ற ஐ.நா.சபையின் பொருளாதார மற்றும் சமூக கவுன்சிலின் 70வது ஆண்டு நிறைவு நிகழ்ச்சியில் இந்திய பிரதமர் முக்கிய பேச்சாளராக காணொலி மூலம் உரை நிகழ்த்தினார் என்பதும் இங்கு நினைவு கூரத்தக்கது.
பிரதமர் திரு.நரேந்திர மோடிக்கும், இங்கிலாந்து பிரதமர் மாண்புமிகு போரிஸ் ஜான்சனுக்கும் இடையேயான தொலைபேசி உரையாடல்

பிரதமர் திரு.நரேந்திர மோடிக்கு இன்று இங்கிலாந்து பிரதமர் மாண்புமிகு போரிஸ் ஜான்சனிடமிருந்து தொலைபேசி அழைப்பு வந்தது. இரு தலைவர்களும் இந்தப் புதிய பத்தாண்டில் இந்தியா-இங்கிலாந்து இடையேயான நோக்க அடிப்படையிலான செயல் திட்ட ஒத்துழைப்பை மேலும் வலுப்படுத்துவதில் ஆர்வத்துடன் இருப்பதாகத் தெரிவித்தனர். இந்த இலக்கை அடைய விரிவான காலக்கெடு செயல் திட்டத்தை உருவாக்குவது பயனுள்ளதாக இருக்கும் என்று இரு தலைவர்களும் ஒப்புக்கொண்டனர். பருவநிலை மாற்றத்துறையில், குறிப்பாக பேரிடர் மீட்டெழுச்சி கட்டமைப்புக் கூட்டணி சார்ந்த துறையில் இந்தியா – இங்கிலாந்து இடையே உள்ள ஒத்துழைப்பு குறித்து இரு தலைவர்களும் திருப்தி தெரிவித்தனர். இந்த ஆண்டு பிற்பகுதியில் கிளாஸ்கோவில் நடைபெறும் சி ஓ பி -26 எனப்படும் சம்பந்தப்பட்ட தரப்பினர் மாநாட்டில் பங்கேற்க தமக்கு விடுக்கப்பட்ட அழைப்புக்காக பிரதமர் மோடி, பிரதமர் ஜான்சனுக்கு நன்றி தெரிவித்தார். கொவிட்-19 பெருந்தொற்று குறித்த கருத்துக்களையும் இரு பிரதமர்களும் பரிமாறிக் கொண்டனர். இங்கிலாந்து சுகாதாரத்துறை அமைச்சர் திருமதி நாடைன் டோரிஸுக்கு கொரோனா வைரஸ் தொற்று ஏற்பட்டிருப்பது குறித்து கவலை தெரிவித்த பிரதமர் திரு மோடி, அவர் விரைவில் குணமடைய பிரார்த்திப்பதாகக் குறிப்பிட்டார். பரஸ்பரம் ஏற்புடைய தேதிகளில் இந்தியாவுக்கு வருமாறு திரு ஜான்சனுக்கு விடுக்கப்பட்ட அழைப்பை பிரதமர் திரு மோடி மீண்டும் வலியுறுத்தினார்.
தேசிய சணல் உற்பத்தியாளர்கள் நிறுவனம் மற்றும் அதன் துணை நிறுவனமான பேர்ட்ஸ் சணல் மற்றும் ஏற்றுமதி நிறுவனத்தை மூட மத்திய அமைச்சரவை ஒப்புதல்

தேசிய சணல் உற்பத்தியாளர்கள் நிறுவனம் மற்றும் அதன் துணை நிறுவனமான பேர்ட்ஸ் சணல் மற்றும் ஏற்றுமதி நிறுவனத்தை மூட பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. பலன்கள்: நலிவடைந்துள்ள இந்த இரு மத்திய பொதுத்துறை நிறுவனங்களின் தொடர் செயல்பாடுகளுக்காக செலவிடப்படும் தொகை குறைவதால் அரசுக் கருவூலம் பயன்பெறும். நஷ்டத்தில் இயங்கும் நிறுவனங்களை மூடுவதென்ற முன்மொழிவு, அவற்றின் மதிப்புமிக்க சொத்துக்களை ஆக்கப்பூர்வமான பயன்பாட்டிற்கோ அல்லது வளர்ச்சித் திட்டங்களுக்கு நிதி வளங்களை உருவாக்கவோ பயன்படும். சமூகத்தின் ஒட்டுமொத்த வளர்ச்சிக்காக இந்த இரு பொதுத் துறை நிறுவனங்களின் நிலங்களும் பொதுப் பயன்பாட்டிற்கோ அல்லது பிற அரசுப் பயன்பாட்டிற்கோ அளிக்கப்படும்.
இந்தியா – பிரேசில்  இடையே, குற்றவியல் நடைமுறைகளில் பரஸ்பர சட்ட உதவிக்கான உடன்படிக்கைக்கு மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், குற்றவியல் விஷயங்களில் பரஸ்பர சட்டஉதவிகளைப் பகிர்ந்து கொள்வதற்கு, இந்தியா – பிரேசில் இடையே கையெழுத்தாகவுள்ள உடன்படிக்கைக்கு ஒப்புதல் வழங்கப்பட்டது. குற்றவியல் விஷயங்களில், புலன் விசாரணை மற்றும் விசாரணை மேற்கொள்ள, பரஸ்பர சட்டஉதவி வழங்கும் வகையில், ஒத்துழைப்பை இருநாடுகளும் செயல்திறன் முறையில் அதிகரிப்பதை இந்த உடன்படிக்கை நோக்கமாக கொண்டிருக்கும். நாடுகளுக்கு இடையிலான குற்றங்கள், பயங்கரவாதத்துடன் அதற்கான தொடர்புகள் விஷயத்தில் இந்த உத்தேச உடன்படிக்கை விரிவான சட்ட வரைமுறைகளை வழங்கக்கூடியதாகும். தேடுதல், கட்டுப்படுத்துதல், போலிகளை களைதல், பயங்கரவாத நடவடிக்கைகளுக்கு நிதி வழங்குதல் போன்ற விஷயங்களில் பிரேசிலுடன் குற்றங்கள் தொடர்பான புலன் விசாரணை மற்றும் விசாரணையில், இருதரப்பு ஒத்துழைப்பை வழங்குவதற்கு இது உதவும்.
ராதா சோமி சத்சங் பீசின் பாபா குரீந்தர் சிங் தில்லானைப் பிரதமர் சந்தித்தார்

ராதா சோமி சத்சங் பீசின் பாபா குரீந்தர் சிங் தில்லானைப் பிரதமர் திரு நரேந்திர மோடி இன்று சந்தித்தார். டுவிட்டரில் பிரதமர் கூறியிருப்பதாவது: “ராதா சோமி சத்சங் பீசின் பாபா குரீந்தர் சிங் தில்லான் அவர்களை இன்று காலை சந்திக்கும் வாய்ப்பை நான் பெற்றிருந்தேன். ராதா சோமி சத்சங் பீசின் சமூகசேவைத் திட்டங்கள் மெச்சத்தக்கவை.”
பீகார் முதல்வராக பதவி ஏற்ற திரு நிதிஷ் குமாருக்கு பிரதமர் வாழ்த்து

பீகார் முதல்வராக பதவி ஏற்றுக் கொண்ட திரு நிதிஷ் குமாருக்கு, பிரதமர் திரு நரேந்திர மோடி வாழ்த்து தெரிவித்துள்ளார். டிவிட்டரில் பிரதமர் விடுத்துள்ள தகவலில், ‘‘பீகார் முதல்வராக பதவி ஏற்றுக்கொண்ட நிதிஷ் குமாருக்கு வாழ்த்துகள். பீகார் அரசின் அமைச்சர்களாக பதவி ஏற்றுக்கொண்ட அனைவரையும் நான் வாழ்த்துகிறேன். பீகாரின் வளர்ச்சிக்காக தேசிய ஜனநாயக கூட்டணி என்ற குடும்பம் இணைந்து பணியாற்றும். பீகாரின் நலனுக்கு மத்திய அரசிடமிருந்து, முடிந்தளவு அனைத்து விதமான ஆதரவும் கிடைக்க நான் உறுதியளிக்கிறேன்.’’ என கூறியுள்ளார். —–
தகவல் தொழில்நுட்பம் மற்றும் மின்னணுத் துறையில் ஒத்துழைப்பு தொடர்பாக இந்தியா மற்றும் செர்பியா இடையே கையெழுத்தான புரிந்துணர்வு ஒப்பந்தத்துக்கு மத்திய அமைச்சரவை ஒப்புதல்.

பிரதமர் திரு நரேந்திர மோடி அவர்கள் தலைமையிலான மத்திய அமைச்சரவை, இந்தியா மற்றும் செர்பியா இடையே, தகவல் தொழில்நுட்பம் மற்றும் மின்னணுத் துறையில் ஒத்துழைப்பு அளிக்கும் பொருட்டு கையெழுத்தான புரிந்துணர்வு ஒப்பந்தத்துக்கு ஏற்பளித்தது. அரசுத் துறைகள், பொதுத்துறை நிறுவனங்கள், தனியார் நிறுவனங்கள், தனியார் அமைப்புகள் ஆகியவை, தகவல் தொழில்நுட்பம் மற்றும் மின்னணுத் துறையில் ஒத்துழைப்பு மேற்கொள்வதற்காக இந்த புரிந்துணர்வு ஒப்பந்தம் கையெழுத்தாகியுள்ளது.
பிரதமர் இந்தியா அஞ்சல்  செலுத்துகை வங்கியை நாளை (01.09.2018) தொடங்கி வைக்கிறார்

பிரதமர் திரு நரேந்திர மோடி நாளை (01.09.2018) புதுதில்லியில் தல்கட்டோரா அரங்கில் இந்தியா அஞ்சல் செலுத்துகை வங்கி (IPPB)-யை தொடங்கி வைக்கிறார். IPPB சாதாரண மனிதனுக்கான எளிதில் அணுகக்கூடிய குறைந்த கட்டணத்திலான நம்பிக்கை மிகுந்த வங்கியாக உருவாக்கப்பட்டுள்ளது. மத்திய அரசின் நிதி சார்ந்த அனைத்தும் உள்ளடக்கிய நிலைமை என்ற நோக்கத்தை விரைவாக அடைவதற்கென இந்த வங்கி உருவாக்கப்பட்டுள்ளது. நாட்டின் மூலை முடுக்கெல்லாம் பரவியுள்ள மூன்று லட்சம் தபால்காரர்கள் மற்றும் கிராம அஞ்சல் பணியாளர்களை கொண்ட அஞ்சல் துறையின் மிகப் பெரிய கட்டமைப்பை இதற்கு பயன்படுத்திக் கொள்வதே நோக்கமாகும். இந்தியாவில் வங்கித்துறை பரவலாக்கலை IPPB குறிப்பிடத்தக்க அளவு விரிவுப்படுத்தும். விரைவாக வளர்ந்து வரும் இந்தியாவில் திட்டப்பயன்களை நாட்டின் தொலைதூர மூலைகளுக்கு எல்லாம் கொண்டு செல்லும் மத்திய அரசின் முயற்சியில் IPPB தொடங்குதல் முக்கிய மைல் கல்லாக இருக்கும். தொடக்க நாள் அன்று IPPB-க்கு 650 கிளைகள் மற்றும் 3,250 பயன்பாட்டு இட ங்கள் ஆகியன இருக்கும். இவை அனைத்தும் நாடெங்கும் பரவலாக அமைந்திருக்கும். இந்த கிளைகள் மற்றும் பயன்பாட்டு இடங்கள் அனைத்திலும் ஒரே சமயத்தில் தொடக்க நிகழ்ச்சிகள் நடைபெறும். நாட்டில் உள்ள அனைத்து 1.55 லட்சம் அஞ்சலகங்களும், இந்த ஆண்டு டிசம்பர் 31-க்குள் IPPB அமைப்புடன் இணைக்கப்பட்டுவிடும். IPPB-யில் சேமிப்புக் கணக்கு, நடப்புக் கணக்கு, பணம் அனுப்புதல், அரசுத்திட்டப் பயன்களை பயனாளிகள் கணக்கில் நேரடியாக செலுத்துதல், பில்லுக்கு பணம் செலுத்துதல், வர்த்தக செலுத்துகைகள், போன்ற சேவைகள் வழங்கப்படும். இது போன்ற சேவைகள் அனைத்தும், இந்த வங்கியின் அதநவீன தொழில்நுட்ப மேடையை பயன்படுத்தி நேரடி கவுண்டர் சேவைகள், சிறிய ஏடிஎம்-கள், கைபேசி வங்கி செயலிகள், எஸ் எம் எஸ் மற்றும் ஐ வி ஆர் மூலமாக வழங்கப்படும்.
ஹைட்ரோகார்பன் துறையில் ஒத்துழைப்புக்காக இந்தியா மற்றும் வங்கதேசம் இடையே புரிந்துகொள்வதற்கான கட்டமைப்பு கையொப்பமிட அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில் ஹைட்ரோகார்பன் துறையில் ஒத்துழைப்புக்கான புரிந்துகொள்ளும் கட்டமைப்பு கையெழுத்திடுவதற்கு ஒப்புதல் அளிக்கப்பட்ட்து. ஹைட்ரோ கார்பன் துறையில் இருதரப்பு ஒத்துழைப்பை ஏற்படுத்தி அதனை விரிவுபடுத்தி இருநாடுகளுக்கும் சம மற்றும் பரஸ்பர பயன்கள் கிடைக்கும் வகையில் ஒத்துழைப்பு நிறுவன கட்டமைப்பை உருவாக்குவதே இந்த ஒப்பந்தம் கையெழுத்திடப்படுவதன் நோக்கமாகும். புரிதலுக்கான இந்த கட்டமைப்பு ஒப்பந்தம் துணை பிராந்திய மற்றும் பிராந்திய மட்டத்தில் இருதரப்பு ஒத்துழைப்பை மேம்படுத்தும். இது வளர்ச்சிக்கு ஊக்கம் அளிப்பதுடன் இரு நாடுகளும் தங்களது வளர்ச்சிக்கான விருப்பங்கள், பகிர்ந்து கொள்ளப்பட்ட விதி மற்றும் அமைதியான, வளாமான தெற்காசிய என்ற பொது தொலைநோக்கு பார்வையை நனவாக்க வகை செய்யும். இந்த புரிதலுக்கான கட்டமைப்பு ஒப்பந்தம் இயல்பில் நிபந்தனை அற்றதாகவும் ஐந்து ஆண்டுகளுக்கு செல்லத்தக்கதாகவும் இருக்கும்.
பாபா சாஹேப் புரந்தரேவின் நூற்றாண்டு விழாவையொட்டி பிரதமர் விடுத்துள்ள செய்தி

பாபா சாகேப் புரந்தரே அவர்களின் 100 வது ஆண்டு விழாவையொட்டி பிரதமர் திரு நரேந்திர மோடி, அன்னாருக்குபுகழஞ்சலி செலுத்தினார். பாபா சாகேப் புரந்தரே நூற்றாண்டு விழாவைக் கொண்டாடும் விழாவில் பேசிய பிரதமர், பாபா சாகேப் புரந்தரே சுறுசுறுப்பான, மனதளவில் உயரிய கருத்தைக் கொண்டு வாழ்ந்தவர் என்பதற்கு எடுத்துக்காட்டாகத் திகழ்ந்தவர் என்று கூறினார். நமது விடுதலைக்காக பாடுபட்ட பலரின் வரலாற்றை எழுதுவதில் பாபா சாஹேப் புரந்த்ரேவின் பங்களிப்பை பிரதமர் எடுத்துரைத்தார். "சிவாஜி மகாராஜின் வாழ்க்கையையும், வரலாற்றையும், மக்களுக்கு எடுத்துச் சென்று, சிறந்த பங்காற்றியமைக்காக, நாம் அனைவரும் அவருக்கு எப்போதும் கடமைப்பட்டுள்ளோம்" என்று பிரதமர் கூறினார். ஸ்ரீ புரந்தரேவிற்கு 2019 ல் பத்மவிபூஷண் விருது வழங்கப்பட்டது. அப்போதைய மகாராஷ்டிரா அரசு அவருக்கு 2015 ல் மகாராஷ்டிரா பூஷன் விருது வழங்கியது. மத்தியப் பிரதேச அரசும் அவருக்கு காளிதாஸ் விருது வழங்கி மரியாதை செய்தது. சிவாஜி மகாராஜாவின் புகழ்பெற்ற ஆளுமை குறித்து, பிரதமர் விரிவாகப் பேசினார் . சிவாஜி மகாராஜ் இந்திய வரலாற்றில் கோலோச்சியது மட்டுமல்ல, தற்போதைய இந்திய புவியியலுக்கும் தாக்கத்தை ஏற்படுத்தினார். சிவாஜி மகாராஜ் இல்லையென்றால், நமது நிலை என்னவாக இருந்திருக்கும் என்பது நமது கடந்த கால, நிகழ்கால மற்றும் எதிர்காலத்தின் மிகப்பெரிய கேள்வியாகும். சத்திரபதி சிவாஜி மகாராஜ் இல்லாமல் இந்தியாவின் வடிவத்தை, அதன் மகிமையை கற்பனை செய்து பார்க்க முடியாது. அவர் தனது காலத்தில் என்ன செய்தாரோ, அதை அவரைப் பற்றிய கதைகளும் செய்தன. பிற்படுத்தப்பட்டோர் மற்றும் பின்தங்கியவர்களுக்கு நீதி வழங்குவதாகவும், கொடுங்கோன்மைக்கு எதிரான போர் முழக்கத்திற்கு ஈடு இணையற்ற உதாரணமாகவும் அவை திகழ்கின்றன, அவரது ‘ஹிந்தவி ஸ்வராஜ்’ முழக்கம். மேலாண்மை, கடற்படை அதிகாரத்தைப் பயன்படுத்துதல், நீர் மேலாண்மை ஆகியவற்றில் வீர் சிவாஜியின் உத்திகள் இன்னும் பின்பற்றத்தக்கவை என்று திரு. மோடி கூறினார் பாபா சாகேப் புரந்தரேவின் படைப்புகள் சிவாஜி மகாராஜின் மீதான அவரது அசைக்க முடியாத பக்தியைப் பிரதிபலிக்கின்றன, அவருடைய படைப்புகளின் மூலம் சிவாஜி மகாராஜ் நம் இதயங்களில் உயிரோடு இருக்கிறார் என்று பிரதமர் கூறினார். பாபா சாஹேபின் நிகழ்ச்சிகளில் தனிப்பட்ட முறையில் கலந்து கொண்டதை நினைவுக் கூர்ந்த பிரதமர், வரலாற்றை அதன் முழு மகிமையுடனும் உத்வேகத்துடனும் இளைஞர்களுக்கு எடுத்துச் சென்றதற்கான அவரது ஆர்வத்தைப் பாராட்டினார். வரலாறு அதன் உண்மையான வடிவத்தில் மக்களைச் சென்றடைய வேண்டும் என்பதில் அவர் கவனமாக இருந்தார். "இந்த சமநிலை நாட்டின் வரலாற்றிற்கு தேவை, இந்தியாவின் 75 ஆம் ஆண்டு விடுதலை விழா கொண்டாட்டங்களின் போது, விடுதலைப் போராட்ட வரலாற்றை எழுதுகையில், இளம் வரலாற்றாசிரியர்கள், பாபா சாஹேப் புரந்தரே அவர்களின் தரத்தை பராமரிக்குமாறு பிரதமர் வேண்டுகோள் விடுத்தார். கோவா முக்தி சங்ராம் முதல் தாத்ரா– நாகர் ஹவேலி விடுதலைப் போராட்டத்திற்கு பாபா சாஹேப் புரந்தரே ஆற்றிய பங்கு குறித்தும் பிரதமர் நினைவுக் கூர்ந்தார்.
பி.எஸ்.எல்.வி சி31 ஏவுகணை வெற்றிகரமாக விண்ணில் பாய்ந்தது;  இந்திய விண்வெளி ஆராய்ச்சி கழகத்தின் விஞ்ஞானிகளுக்கு பிரதமர் வாழ்த்து

செயற்கைக் கோளான ஐ.ஆர்.என்.எஸ்.எஸ். 1ஐ, பி.எஸ்.எஸ்.எல்.வி. சி-31 ஏவுகணை மூலம் விண்ணில் வெற்றிகரமாக ஏவப்பட்டதை முன்னிட்டு பிரதமர் திரு. நரேந்திர மோடி இந்திய விண்வெளி ஆராய்ச்சி கழகத்தின் விஞ்ஞானிகளுக்கு வாழ்த்துகளை தெரிவித்துள்ளார். இந்திய விண்வெளி ஆராய்ச்சி கழகத்தின் ஆற்றலுக்கும் உறுதிப்பாட்டுக்கும், செயற்கைக் கோளான ஐ.ஆர்.என்.எஸ்.எஸ். 1ஐ, பி.எஸ்.எஸ்.எல்.வி. சி-31 ராக்கெட் மூலம் விண்ணில் வெற்றிகரமாக செலுத்தியதற்கும் எனது வாழ்த்துக்கள். இந்திய விண்வெளி ஆராய்ச்சி கழக விஞ்ஞானிகளுக்கு இந்த வெற்றியை முன்னிட்டு எனது வாழ்த்துக்களை தெரிவித்துக் கொண்டேன். நமது விஞ்ஞானிகள் தொடர்ந்து நமக்கு பெருமை சேர்த்து வருகின்றனர் என்றும் பிரதமர் டுவிட்டர் வலையதளத்தில் கூறியுள்ளார்.
உங்கள் வருகையை இந்தியா எதிர்நோக்கி இருக்கிறது, 
அமெரிக்க அதிபர் டொனால்டு டிரம்ப்புக்கு பிரதமர் மோடி

அமெரிக்க அதிபர் டொனால்டு டிரம்ப் இந்தியாவில் 2 நாள் அரசு முறைப் பயணம் மேற்கொள்ள இருப்பதையொட்டி, “அமெரிக்க அதிபர் டொனால்டு டிரம்ப் அவர்களே, உங்களது வருகையை இந்தியா எதிர்நோக்கியிருக்கிறது” என்று பிரதமர் நரேந்திர மோடி தெரிவித்துள்ளார். இது குறித்து பிரதமர் வெளியிட்டுள்ள டுவிட்டர் பதிவில், “உங்களது பயணம் நம் நாடுகளுக்கு இடையேயான நட்புறவை மேலும் வலுப்படுத்துவது உறுதி. மிக விரைவில் உங்களை அகமதாபாத்தில் சந்திக்கிறேன்” என்று குறிப்பிட்டுள்ளார். இன்று (24.02.2020) அகமதாபாத் வந்தடையும் அதிபர் டொனால்டு டிரம்ப், அங்கு மோதேரா விளையாட்டரங்கில் நடைபெறும் நமஸ்தே டிரம்ப் நிகழ்ச்சியில் பங்கேற்பதுடன், சபர்மதி ஆசிரமத்திற்கும் செல்கிறார். மாலையில் அவர் புதுதில்லி வந்தடைகிறார். பிரதமருடன் பல்வேறு தேசிய மற்றும் சர்வதேச பிரச்சனைகள் குறித்து அவர் விரிவான பேச்சுவார்த்தை நடத்துவார் என எதிர்பார்க்கப்படுகிறது.
குடியரசுத் தலைவர் பிறந்த நாள் – இரு புத்தகங்களை வெவிளியிட்டார் பிரதமர்

குடியரசுத் தலைவர் திரு. பிரணாப் முகர்ஜியின் பிறந்த நாளை முன்னிட்டு குடியாரசுத் தலைவர் மாளிகையில் உள்ள வரலாறு சிறப்பு மிக்க தர்பார் மண்டபத்தில், நடைபெற்ற நிகழ்ச்சியில் “குடியரசுத் தலைவர் உரைகள் தொகுதி 3 மற்றும் “குடியரசுத் தலைவரின் ஓய்விடங்கள்” ஆகிய இரு நூல்களை பிரதமர் திரு நரேந்திர மோடி வெளியிட்டார். குடியரசுத் தலைவர் திரு பிரணாப் முகர்ஜி அவர்களின் பிறந்தநாள் நிகழ்ச்சிகளில் ஒரு பகுதியாக இது அமைந்தது. 80 வயதை எட்டியதற்கு குடியரசுத் தலைவர் பிரணாப் முகர்ஜிக்கு வாழ்த்து தெரிவித்தார் பிரதமர். அவரது அரசியல் வாழ்வில், குடியரசுத் தலைவர் பிரணாப் முகர்ஜி அவர்கள், பல்வேறு உயர் பொறுப்புகளை வகித்து தனது பொறுப்புகளை நிறைவேற்றியுள்ளார் என்றும் கூறினார். குடியரசுத் தலைவரோடு சேர்ந்து பணியாற்றும் வாய்ப்பு கிடைத்தது தனக்கு பெருமை என்று பிரதமர் குறிப்பிட்டார். வெளியிடப்பட்ட இரு புத்தகங்களும், மிகச் சிறப்பாக எழுதப்பட்டுள்ளதோடு, குடியரசுத் தலைவரின் கூர்மையான அறிவை விளக்குவதாக உள்ளது என்றும் பிரதமர் பாராட்டினார்.
பாலியில் ஜி-20 உச்சிமாநாட்டின் மூன்றாவது அமர்வான டிஜிட்டல் மாற்றத்தில் பிரதமர் திரு நரேந்திர மோடி ஆற்றிய உரையின் தமிழாக்கம்

மேதகு பெருமக்களே, டிஜிட்டல் மாற்றம் என்பது நமது யுகத்தின் மிகவும் குறிப்பிடத்தக்க மாற்றமாகும். வறுமைக்கு எதிராக உலகம் முழுவதும் பல தசாப்தங்களாக நடைபெறும் போராட்டங்களுக்கு, டிஜிட்டல் தொழில்நுட்பத்தின் முறையான பயன்பாடு உந்து சக்தியாக மாறியுள்ளது. தொலைதூரத்தில் இருந்து பணி புரிதல் மற்றும் காகிதம் இல்லா பசுமை அலுவலகங்கள் போன்று கொவிட் காலத்தில் நமக்கு பரிச்சயமான டிஜிட்டல் தீர்வுகள், பருவநிலை மாற்றத்திற்கு எதிரான முயற்சியிலும் உதவியாக இருக்கக்கூடும். எனினும் டிஜிட்டல் அணுகுமுறை முற்றிலும் உள்ளடக்கியதாக, டிஜிட்டல் தொழில்நுட்ப பயன்பாடு பரவலாக்கப்பட்ட பிறகு தான் இதன் பயன்கள் முழுவதும் உணரப்படும். துரதிஷ்டவசமாக, இத்தகைய ஆற்றல் வாய்ந்த கருவியை வரவு, செலவு புத்தகத்துடன் தொடர்புபடுத்தி எளிய வர்த்தக நோக்கத்துடன் மட்டுமே நாம் அணுகி வருகிறோம். டிஜிட்டல் மாற்றத்தின் பயன்களை மனித சமூகத்தின் சிறு பிரிவினர் மட்டுமல்லாமல் அனைவரும் கிடைக்கப்பெறுவதை உறுதி செய்வது ஜி-20 தலைவர்களாகிய நமது பொறுப்பாகும். டிஜிட்டல் கட்டமைப்பை உள்ளடக்கியதாக மாற்றினால், சமூகப் பொருளாதார மாற்றங்கள் ஏற்படும் என்பதை கடந்த சில ஆண்டுகளில் தனது அனுபவத்தின் மூலம் இந்தியா அறிந்துள்ளது. டிஜிட்டல் பயன்பாட்டினால் அளவும், வேகமும் அதிகரிக்கும். ஆளுகையில் வெளிப்படுத்தன்மையைக் கொண்டு வர முடியும். ஜனநாயக கோட்பாடுகளை உள்ளடக்கிய அடிப்படை கட்டமைப்புடனான டிஜிட்டல் பொது சொத்துக்களை இந்தியா உருவாக்கியுள்ளது. வெளிப்படையான ஆதாரம், வெளிப்படையான ஏ.பி.ஐ மற்றும் வெளிப்படை தரங்களின் அடிப்படையில் இயங்கக்கூடிய வகையில், பொதுவான ஒன்றாக இந்த தீர்வுகள் அமைந்துள்ளன. இன்று இந்தியாவில் ஏற்பட்டுள்ள டிஜிட்டல் புரட்சியை எங்களது இந்த அணுகுமுறை அடிப்படையாகக் கொண்டுள்ளது. உதாரணமாக, எங்களது ஒருங்கிணைந்த கட்டண இணைப்பு (யு.பி.ஐ). கடந்த ஆண்டு உலகம் முழுவதும் 40% கட்டண பரிவர்த்தனைகள் யு.பி.ஐ வாயிலாக நடைபெற்றன. அதேபோல டிஜிட்டல் அடையாளத்தின் அடிப்படையில் 460 மில்லியன் புதிய வங்கி கணக்குகளை உருவாக்கி, நிதி உள்ளடக்கத் துறையில் இந்தியாவை சர்வதேச நாடுகளின் வழிகாட்டியாக உயர்த்தி உள்ளோம். எங்களது கோவின் தளம், மனித வரலாற்றின் மிகப்பெரிய தடுப்பூசி திட்டத்தை செயல்படுத்தி, பெரும் வெற்றி பெற்றது. மேதகு பெருமக்களே, இந்தியாவில் டிஜிட்டல் அணுகலை நாங்கள் அனைவருக்கும் கிடைக்கச் செய்ய முயற்சி மேற்கொண்டாலும், சர்வதேச அளவில் மாபெரும் டிஜிட்டல் இடைவெளி இன்னும் உள்ளது. ஏராளமான வளர்ந்து வரும் நாடுகளின் மக்களுக்கு டிஜிட்டல் அடையாளங்கள் எதுவும் இல்லை. 50 நாடுகளில் மட்டுமே டிஜிட்டல் கட்டண முறை உள்ளது. டிஜிட்டல் தொழில்நுட்பத்தின் பயன்களை உலகம் முழுவதும் அனைவரும் பெற்று, அடுத்த 10 ஆண்டுகளில் ஒவ்வொரு மனிதரின் வாழ்விலும் டிஜிட்டல் மாற்றத்தை ஏற்படுத்துவோம் என்று நாம் ஒன்றிணைந்து உறுதிமொழி ஏற்போமா! அடுத்த ஆண்டு ஜி-20 அமைப்பிற்கு இந்தியா தலைமை ஏற்கும் போது தனது கூட்டாளிகளோடு இந்த நோக்கத்திற்காக இணைந்து பணியாற்றும். “ஒரே பூமி, ஒரே குடும்பம், ஒரே எதிர்காலம் என்ற எங்கள் தலைமையின் ஒட்டுமொத்த கருப்பொருளின் உள்ளார்ந்த அங்கமாக “வளர்ச்சிக்கு தரவு” என்ற கோட்பாடு இருக்கும். நன்றி. பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
திலீப் பட்கோங்கர் மறைவு – பிரதமர் இரங்கல்

திரு. திலீப் பட்கோங்கர் மறைவிற்கு பிரதமர் திரு நரேந்திர மோடி இரங்கல் தெரிவித்துள்ளார். திரு. திலீப் பட்கோங்கர் சிறந்த பொது சிந்தனையாளர். இதழியல் துறைக்கு அவரின் பங்களிப்பு எப்போழுதும் நினைவு கூறப்படும். அவரின் மறைவு வருத்தம் அளிக்கிறது. அவரது ஆன்மா சாந்தி அடையட்டும் என்று பிரதமர் தனது இரங்கல் செய்தியில் கூறியுள்ளார்.